വീട്ടമ്മയുടെ മൃതദേഹം അടുക്കളയില് കുഴിച്ചുമൂടിയ സംഭവം പൊലീസ് നായ മണം പിടിച്ചെത്താതിരിക്കാന് കുഴിയിലാകെ മുളക് പൊടി വിതറി, വസ്ത്രം പൂര്ണമായും മാറ്റി കൂടുതല് വിവരങ്ങള് പുറത്ത് ഇടുക്കി: 04.09.2021 പണിക്കന്കുടിയില് വീട്ടമ്മയുടെ മൃതദേഹം അടുക്കളയില് കുഴിച്ചുമൂടിയ സംഭവത്തില് കൂടുതല് ഞെട്ടിക്കുന്ന വിവരങ്ങള് പുറത്ത്. അയല്വാസി മൃതദേഹം ഒളിപ്പിക്കാന് ചെയ്തത് വന് ശ്രമങ്ങളെന്ന് പൊലീസ്.മൃതദേഹം പ്ലാസ്റ്റിക് കൊണ്ട് പൊതിഞ്ഞ ശേഷമാണ് അടുക്കളയില് കുഴിച്ചുമൂടിയത്. അന്വേഷണമുണ്ടായാല് പൊലീസ് നായ മണം പിടിച്ചെത്താതിരിക്കാന് കുഴിയിലാകെ മുളക് പൊടി വിതറിയെന്നും വസ്ത്രം പൂര്ണമായും മാറ്റിയിട്ടുണ്ടെന്നും പൊലീസ് പറഞ്ഞു.മൃതദേഹം ശനിയാഴ്ച രാവിലെ പുറത്തെടുത്തു. കാണാതായ സിന്ധുവിന്റേത് തന്നെയാണെന്ന് മൃതദേഹമെന്ന് ബന്ധുക്കള് തിരിച്ചറിഞ്ഞിട്ടുണ്ട്. ഇന്ക്വസ്റ്റ് പൂര്ത്തിയായ ശേഷം പോസ്റ്റുമോര്ടെത്തിനായി കോട്ടയം മെഡികല് കോളജിലേക്ക് കൊണ്ടുപോകും. വെള്ളിയാഴ്ചയാണ് ഇടുക്കി പണിക്കന്കുടിയില് നിന്ന് മൂന്നാഴ്ച മുമ്ബ് കാണാതായ വീട്ടമ്മ സിന്ധുവിന്റെ മൃതദേഹം അയല്വാസിയുടെ അടുക്കളയില് കുഴിച്ചുമൂടിയ നിലയില് കണ്ടെത്തിയത്. അയല്വാസി ബിനോയ് ഇപ്പോള് ഒളിവിലാണ്. ഭര്ത്താവുമായി പിണങ്ങി കാമാക്ഷി സ്വദേശിയായ സിന്ധു കഴിഞ്ഞ ആറ് കൊല്ലമായി പണിക്കന്കുടിയില് വാടകയ്ക്ക് താമസിക്കുകയായിരുന്നു. കഴിഞ്ഞ 12ന് ചികിത്സയില് കഴിയുന്ന ഭര്ത്താവിനെ കാണാന് പോയെന്ന പേരില് സിന്ധുവും ബിനോയും തമ്മില് തര്ക്കമുണ്ടായെന്നും അന്ന് മുതല് അമ്മയെ കാണാനില്ലെന്നുമായിരുന്നു ഇളയ മകന് മൊഴി നല്കിയതെന്ന് പൊലീസ് പറഞ്ഞു. ഇതിന്റെ അടിസ്ഥാനത്തില് പൊലീസ് അന്വേഷണം നടത്തി. ഡോഗ് സ്കോഡടക്കം സ്ഥലത്തെത്തി പല കുറി പരിശോധിച്ചെങ്കിലും തുമ്ബൊന്നും കിട്ടിയില്ല. പിന്നീട് സിന്ധുവിന്റെ ബന്ധുക്കളായ ചെറുപ്പക്കാര് ബിനോയിയുടെ വീട്ടിലെത്തി പരിശോധിച്ചപ്പോഴാണ് മൃതദേഹം കണ്ടെത്തുന്നത്.